**DÔVODOVÁ SPRÁVA**

**B. Osobitná časť**

**Čl. I**

**K bodu 1 a k bodu 3 (doplnenie odseku 5)**

V § 1 ods. 2 sú upravené situácie, na ktoré sa zákon nevzťahuje. Okrem už platného znenia (doteraz odsek 2 a v návrhu ods. 2 písm. a)) sa dopĺňa požiadavka článku 1 bod 1 písm. b) Smernice Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (Ú. v. EÚ L 124, 25. 4. 2014) (ďalej len „novela smernice EIA“) – (čl. 1 ods. 3) tak, že bude možné neposudzovať navrhované činnosti alebo ich zmeny, ktorých jediným účelom je obrana alebo reakcia na mimoriadnu udalosť.

**K bodu 2**

Navrhovanou úpravou definície príslušného orgánu sa zabezpečuje dôsledná transpozícia čl. 1 bod 5 novely smernice EIA - (čl. 5 odsek 3 písm. b)).

**K bodu 3**

Cieľom navrhovaného ustanovenia je zabrániť možnosti tzv. „salámovej metódy“ a objasnenia postupu pri zaraďovaní zmien navrhovanej činnosti podľa prílohy č. 8.

**K bodu 4**

Doplnením zákona č. 364/2004 Z. z. (vodný zákon) v poznámke pod čiarou 22a k § 19 ods. 5 bod b) sa napĺňa požiadavka uvedená v čl. 1 bod 2 písm. a) novely smernice EIA – (čl. 2 ods. 3) zaviesť koordinované procesy.

**K bodu 5**

V súlade s ustanovením čl. 1 bod 5 novely smernice EIA – (čl. 5 ods. 2) sa dopĺňa okruh záležitostí, na ktoré má príslušný orgán prihliadať pri rozhodovaní o tom, či navrhovaná činnosť alebo jej zmena bude podliehať posudzovaniu.

**K bodu 6**

Požiadavka primerane použiť kritéria uvedené v prílohe č. 10 pri vypracovaní zámeru uvedená v § 22 ods. 3 vyplýva z požiadavky prílohy II.A, bod 4 novely smernice EIA.

**K bodu 7**

§ 23 ods. 1 precizuje text možnosti zverejnenia zámeru, čo je požadované v čl. 1 bod 6 písm. c) novely smernice EIA – (čl. 6 ods. 5).

**K bodu 8 a 13**

Navrhuje sa úprava vnútorných odkazov v súvislosti s posunom odsekov v § 30.

**K bodu 9**

Vložením podmienok eliminujúcich alebo zmierňujúcich vplyvy na životné prostredie do výrokovej časti rozhodnutia zo zisťovacieho konania tak, ako je uvedené v § 29 ods. 13, sa napĺňa požiadavka uvedená v čl. 1 bod 4 písm. b) novely smernice EIA – (čl. 4 ods. 5).

**K bodu 10**

Zavedením možnosti, aby mohol príslušný orgán vo zvlášť zložitých prípadoch vydať rozhodnutie vydané v zisťovacom konaní do 60 dní od doručenia oznámenia o zmene navrhovanej činnosti tak, ako je uvedené v § 29 ods. 14 písm. b), sa využíva v čl. 1 bod 4 písm. b) novely smernice EIA – (čl. 4 ods. 6).

**K bodu 11**

Potreba prerokovať rozsah hodnotenia s povoľujúcim orgánom, rezortným orgánom, dotknutým orgánom, dotknutou obcou a s ostatnými účastníkmi konania uvedená   
v § 30 ods. 1 vyplýva z čl. 1 bod 5 novely smernice EIA – (čl. 5 ods. 2). Zároveň je zavedená možnosť osobitného posúdenia na vodné útvary podľa zákona č. 364/2004 Z. z. tak, ako to vyplýva z čl. 4 ods. 7 smernice o vode v súlade s čl. 1 bod 2 písm. a) novely smernice EIA – (čl. 2 ods. 3), ktorý hovorí o zavedení koordinovaných procesov.

**K bodu 12**

Navrhovaný § 30 ods. 2 je precizovaním postupu na základe potreby prerokovania rozsahu hodnotenia so zainteresovanými subjektmi. § 30 ods. 3 je po vykonaní drobných lingvistických úprav a časového harmonogramu významovo totožný s druhou časťou pôvodného § 30 ods. 1.

**K bodom 14, 52 a 53**

Úprava znenia § 31 ods. 1 písm. d) a prílohy č.11 (správa o hodnotení navrhovanej činnosti) je spresnením, že sa má vykonať porovnanie „vhodných“ variantov navrhovanej činnosti, ktoré vyplýva zo znenia čl. 1 bod 5 (čl. 5 ods. 1) a prílohy IV bod 2 novely smernice EIA vyžadujúcich, že sa majú v správe o hodnotení uvádzať vhodné alternatívy, pričom sa pre lepšie porovnanie variantov ešte v prílohe č. 11 vkladá text „so zreteľom na charakter, veľkosť a rozsah navrhovanej činnosti, technológiu a umiestnenie“.

**K bodom 15 a 16**

Preambula novely smernice EIA bod 32 uvádza: „Údaje a informácie uvedené navrhovateľom v správach o hodnotení vplyvov na životné prostredie v súlade s prílohou IV k smernici 2011/92/EÚ by mali byť úplné a dostatočne kvalitné.“

Požiadavka na úplnosť údajov a informácií uvedených v správe o hodnotení a v zámere a ich dostatočnú kvalitu je zabezpečená povinnosťou zabezpečiť vypracovanie správy o hodnotení prostredníctvom osoby s vysokoškolským vzdelaním v odbore činnosti alebo oblasti činnosti, ktoré sú uvedené v § 1 vyhlášky MŽP SR č. 113/2006 Z. z. ktorou sa ustanovujú podrobnosti o odbornej spôsobilosti na účely posudzovania vplyvov na životné prostredie.

**K bodu 17 a 18**

Pre potrebu zabezpečenia účinnejšieho rozhodovania a zvýšenia právnej istoty sa ustanovuje presná časová lehota, počas ktorej má príslušný orgán vykonať uvedený úkon tak, ako to uvádza bod 36 preambuly novely smernice EIA. Zároveň sa špecifikuje okruh oslovených zainteresovaných subjektov. Zároveň sa upravuje povinnosť príslušného orgánu zverejniť správu o hodnotení na webovom sídle ministerstva.

**K bodu 19**

Navrhuje sa úprava vnútorného odkazu v súvislosti s novým odsekom 2 v § 33.

**K bodu 20**

Čl. 1 bod 7 písm. a) novely smernice EIA – (čl. 7 ods. 4) umožňuje konať konzultácie prostredníctvom príslušného spoločného orgánu.

**K bodu 21**

V súvislosti s novelou smernice o EIA sa rozširuje reportingová povinnosť Slovenskej republiky vo vzťahu k Európskej komisii.

**K bodu 22**

V bodoch 15 a 32 preambuly a čl. 1 bod 5 novely smernice EIA – (čl. 5 ods. 1) je stanovená možnosť s cieľom zabrániť duplicite posúdení, ktorá je splnená možnosťou použiť pri vypracovávaní zámeru, oznámenia o zmene navrhovanej činnosti a správy o hodnotení výsledky iných relevantných posúdení.

**K bodu 23 a 24**

Navrhované ustanovenia upravujú situácie, za ktorých ministerstvo podľa závažnosti porušenia buď okamžite vyčiarkne osobu zo zoznamu odborne spôsobilých osôb, resp. fakultatívne tak môže urobiť.

Upresnenie dôvodov vyčiarknutia zo zoznamu odborne spôsobilých osôb je v súlade s bodom 38 preambuly a čl. 1 bod 13 novely smernice EIA – (čl. 10a).

**K bodu 25**

Podľa čl. 1 bod 6 písm. a) a b) novely smernice EIA (čl. 6 ods. 1 a 2), aby orgány, ktorých sa projekt bude pravdepodobne týkať z dôvodu ich osobitných právomocí v oblasti životného prostredia alebo na základe miestnej alebo regionálnej príslušnosti, a verejnosť mali možnosť vyjadriť svoje stanovisko k informáciám predloženým navrhovateľom, sa konzultácie upravujú aj pre posudzovanie navrhovaných činností, pričom sú zabezpečené konzultácie počas celého procesu posudzovania vplyvov pre všetky orgány a verejnosť, ktorých sa navrhovaná činnosť bude pravdepodobne týkať. Pôvodné znenie platilo iba pre posudzovanie vplyvov strategických dokumentov.

**K bodu 26 a 28**

Úprava má za cieľ zamedziť konfliktu záujmov špecificky pre zamestnancov príslušného orgánu pre posudzovanie vplyvov. V novelizačnom bode 28 sa zároveň vylučuje pôsobnosť zákona č. 71/1967 Zb. o správnom konaní (správny poriadok) na konflikt záujmov.

**K bodu 27**

Z dôvodu zabezpečenia dostatočných časových rámcov trvania konzultácií s verejnosťou a dotknutými orgánmi dotknutej strany v rámci cezhraničného posudzovania podľa čl. 1 bod 7 novely smernice EIA (čl. 7 ods. 4 a 5) a vzhľadom na skutočnosť, že pri cezhraničnom posudzovaní je proces posudzovania naviazaný na legislatívy dotknutých strán, nie je možné aplikovať jednotlivé ustanovenia správneho poriadku.

**K bodu 29**

Vychádzajúc z preambuly bod 39, prechodných ustanovení smernice a s cieľom zabezpečenia právnej istoty a proporcionality, a aby sa zabezpečilo, že prechod od existujúceho znenia zákona na nový režim vyplývajúci z predkladanej novely zákona bude čo najbezproblémovejší, sa stanovujú tieto prechodné ustanovenia.

**K bodom 30, 32 a 46**

Vypustenie slova „stručný“ korešponduje so znením prílohy č. IIA bod 1 novely smernice EIA a zároveň zabezpečuje dostatočnú kvalitu informácií o navrhovanej činnosti, alebo jej zmene.

**K bodom 31 a 45**

S cieľom zabezpečiť vysokú úroveň ochrany životného prostredia a ľudského zdravia sa ustanovuje bodom 22 preambuly, prílohou IIA (1) písm. a) a prílohou IV (1) písm. b) novely smernice EIA povinnosť vyhodnotiť vplyv demolačnej fázy projektu, keďže v doterajšom znení zákona nebola táto požiadavka dostatočne naplnená.

**K bodom 33 až 38, 47, 48, 50 a 51**

S cieľom dosiahnutia komplexného posúdenia vplyvov a zvýšenia ochrany zložiek životného prostredia sa zavádza v prílohe č. IIA, ale najmä III a IV novely smernice EIA špecifická zložka životného prostredia ako krajina, pôda, horninové prostredie, biodiverzita, prírodné katastrofy a zmena klímy, ktoré sú premietnuté v rôznych slovných spojeniach a s primeranou kvantifikáciou v prílohách č. 9 (obsah a štruktúra zámeru), č. 10 (kritéria pre zisťovacie konanie podľa § 29 zákona) a č.11 (obsah a štruktúra správy o hodnotení navrhovanej činnosti) návrhu novely.

**K bodom 39 a 49**

Tak ako je uvedené v odôvodnení k bodu 11 zaviesť možnosť osobitného posúdenia na vodné útvary tak, ako to vyplýva z čl. 4 ods. 7 smernice o vode sú primerane upravené prílohy č. 10 (kritériá pre zisťovacie konanie podľa § 29) a prílohy č. 11 (obsah a štruktúra správy o hodnotení navrhovanej činnosti).

**K bodom 40 až 44**

S cieľom dosiahnutia komplexného posúdenia vplyvov a zvýšenia ochrany zložiek životného prostredia sa zavádza v prílohe III novely smernice EIA špecifická zložka životného prostredia a pojmy ako mokrade, ústia riek, povaha vplyvu, kumulácia vplyvu......, možnosť účinného zmiernenia vplyvu, význam a povaha, ako aj časové ohraničenie vplyvu, ktoré sú premietnuté v prílohe č. 10 (kritéria pre zisťovacie konanie podľa §29) návrhu novely.

**K bodu 54**

Doplnenie novely smernice EIA do zoznamu preberaných právne záväzných aktov európskej únie (Príloha č. 16 návrhu novely).

**Čl. II**

Zavádzajú povinnosti povoľujúceho orgánu aj pre povolenie činností vykonávaných banským spôsobom tak, ako to bolo už upravené predchádzajúcou novelou zákona pre povolenie banských činností.

**Čl. III**

Navrhuje sa účinnosť zákona 15. mája 2017.

V Bratislave 1. marca 2017

Robert Fico, v.r.

predseda vlády

Slovenskej republiky

László Sólymos, v.r.

minister životného prostredia

Slovenskej republiky